SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr.32**

**2017. gada 31. janvārī plkst.13.30**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

**Aleksejs Loskutovs**

**Kārlis Seržants**

**Kārlis Krēsliņš**

**Ainars Latkovskis**

**Zenta Tretjaka**

**citas personas:**

* Vides aizsardzības un reģionālās attīstības ministrijas parlamentārais sekretārs **Jānis Eglīts;**
* Vides aizsardzības un reģionālās attīstības ministrijas Audita departamenta direktore **Zanda Janušauska;**
* Korupcijas novēršanas un apkarošanas biroja Politikas plānošanas nodaļas vadītājs **Alvils Strīķeris;**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultante Inese Silabriede**

**Sēdi vada:** apakškomisijas priekšsēdētājs A.Loskutovs

**Sēdi protokolē:** I.Silabriede

**Sēdes veids:** atklāta

Izskatāmie dokumenti:

*Vides aizsardzības un reģionālās attīstības ministrijas 23.01.2017. vēstule Nr. 1-13/454 (SK reģistrs 24.01.2017., Nr. 2/183-12/17).*

**Iekšējās kontroles sistēma Vides aizsardzības un reģionālās attīstības ministrijas kompetences jomās.**

**A.Loskutovs** atklāj sēdi, informē par darba kārtību un uzaicinātajām amatpersonām. Dod vārdu Vides aizsardzības un reģionālās attīstības ministrijas (turpmāk – VARAM) pārstāvjiem.

**Z.Janušauska** informē deputātus par VARAM iekšējās kontroles (turpmāk – IeK) pasākumiem. Ministrija ievēro Ministru kabineta (turpmāk – MK) “Noteikumus par iekšējās kontroles sistēmu tiešās pārvaldes iestādēs” un Korupcijas novēršanas un apkarošanas pamatnostādņu 2015.-2020. gadam pasākumu plānā noteiktos uzdevumus. Ministrijā un tās padotības iestādēs ir aktualizēta pretkorupcijas darbība, tiek realizēti pretkorupcijas pasākumu plāni, noteiktas atbildīgās personas uzdevumu izpildei.

Atbilstoši ikgadējam ministrijas pretkorupcijas pasākumu plānam tiek noteikti korupcijas riski, piedāvāti pretkorupcijas pasākumi un šo pasākumu ieviešanas termiņi. Ir nozīmēta atbildīgā persona sadarbībai ar Korupcijas novēršanas un apkarošanas biroju (turpmāk – KNAB).

Ministrijā ir izveidota Ētikas komisija un apstiprināts Ētikas kodekss. Ministrijas mājaslapā ir pieejams Ētikas komisijas nolikums, īpaši amatpersonu rīcība komunikācijā ar lobētājiem, un lobētāju sniedzamo datu veidlapa. Šī informācija tiek aktualizēta 2 reizes gadā.

Ministrijā ir izstrādāti IeK sistēmas elementi, t.sk., tiek nodrošināta iestādes darbības plānošana, izveidota kontroles vide, tiek nodrošināta atbilstoša informācijas aprite, kā arī kontroles pasākumu īstenošana un uzraudzība. Iekšējā audita nodaļa ir viens no kontroles instrumentiem.

Ir noteikts ministrijas mērķis un sasniedzamie darbības rezultāti, kā arī apstiprināti institūcijas vadības dokumenti. Ir apstiprināta ministrijas darbības stratēģija 2014.-2016. gadam, saskaņā ar ko amatpersonām un darbiniekiem tika noteikti 3 gados sasniedzamie mērķi un darbības virzieni mērķu sasniegšanai. Ikgadēji tiek apstiprināti ministrijas darbības plāni. Pašreiz notiek darbs pie jaunās stratēģijas 2017.-2019. gadam apstiprināšanas. Ir apstiprināts 2017. gada darbības plāns. Ir izveidota un apstiprināta ministrijas organizatoriskā struktūra un nodrošināts funkciju sadalījums, kā arī izstrādāti un apstiprināti padotībā esošo iestāžu nolikumi, izstrādāti un apstiprināti struktūrvienību reglamenti un amatpersonu amatu apraksti, nodalīta atbildība. Ministrijā ir nodrošināts personāla atlases atklātums un ir apstiprināta un ieviesta personāla vadības politika.

Ministrijā tiek nodrošināta informācijas aprite: starp vadību, struktūrvienību vadītājiem un padotībā esošajām iestādēm, iknedēļas vadības sanāksmēs, ikmēneša vadības sanāksmēs ar padotībā esošo iestāžu pārstāvjiem, sanāksmēs pie ministra, kā arī struktūrvienību iekšējās sanāksmēs. Ministrijā ir izstrādāta dokumentu pārvaldes kārtība, kas nosaka kontroles, uzskaites un uzraudzības procesus.

Ministrijas struktūrvienībās, kas nodrošina ES finansēto programmu un projektu un ārvalstu finanšu palīdzības projektu administratīvo, tehnisko un finanšu vadību, ir izstrādātas un darbojas IeK sistēmas, kas sevī ietver gan vadības sistēmas aprakstus, gan metodoloģijas, gan vadlīnijas un atbalsta dokumentus. Ministrijā ir izstrādāti arī IeK sistēmas elementi attiecībā uz ministrijas kapitālsabiedrību kapitāla daļu pārvaldi un darbības uzraudzību.

Z.Janušauska pārstāv ministrijas Audita departamentu (turpmāk – AD); par šo darbu sniegs komentāru, atbildot uz deputātu jautājumiem.

**A.Loskutovs** atzīmē, ka ir ieradies VARAM parlamentārais sekretārs, un uzsver, ka ir svarīga ministrijas politiskās vadības līdzdalība šajā sēdē. Pateicas par īso un konkrēto prezentāciju. Interesējas, kā tiek kontrolēti tie darbinieki, kuru pienākums ir pieņemt sāpīgus lēmumus, t.sk., sodīšanu.

**Z.Janušauska** informē par lēmuma pieņemšanas procesu šādos gadījumos. Lēmumu sagatavo viens darbinieks, to apstiprina struktūrvienības vadītājs un pēc tam vēl iestādes vadītājs.

**A.Loskutovs** interesējas par cilvēku skaitu ministrijas AD.

**Z.Janušauska** informē, ka šajā departamentā darbojas 11 cilvēki.

**J.Eglīts** paskaidro, ka AD uzraudzības joma ir plaša: ministrijas struktūrvienības, padotības iestādes un pašvaldības.

**A.Loskutovs** interesējas par AD uzraudzību.

**Z.Janušauska** paskaidro, ka AD pakļaujas valsts sekretāram, uzraudzību īsteno arī Valsts kontrole.

**A.Loskutovs** interesējas par ministrijas darbu ar lobētājiem. Cik aktīvi notiek lobētāju reģistrēšanās?

**Z.Janušauska** informē, ka mājaslapā atrodams apjomīgs lobētāju saraksts, kas tiek aktualizēts 2 reizes gadā.

**J.Eglīts** paskaidro, ka lobētāju loks un jautājumu tematika ir atkarīgi no ministrijā un Saeimā aktualizētajām problēmām.

**A.Loskutovs** atzīmē, ka nav redzēta informācija par VARAM darbinieku koruptīviem noziegumiem.

**J.Eglīts** paskaidro, ka šāda informācija pārsvarā saistīta ar pašvaldību darbību. Tikai 28 % pašvaldību ir izstrādāti pretkorupcijas plāni.

**A.Loskutovs** interesējas par VARAM sadarbību ar KNAB.

**A.Strīķeris** paskaidro, ka sadarbība notiek esošo politikas dokumentu ietvaros. Atzīmē, ka MK noteikumu nozīmi iestāžu vienotas izpratnes pretkorupcijas jautājumos veidošanā. Uzsver, ka šobrīd Valsts sekretāru sanāksmē ir izsludināts MK noteikumu projekts “Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā”. Projekts ir saskaņošanas procesā, ir saņemti ap 200 priekšlikumi, KNAB pie tā strādā. Ir plānots šos noteikumus MK pieņemt februāra beigās.

**A.Loskutovs** interesējas par VARAM preventīvo darbību, kā notiek reaģēšana uz iedzīvotāju signāliem par korupcijas riskiem.

**J.Eglīts** paskaidro, ka ministrijai sadarbībā ar tiesībsargājošajām iestādēm ir savs rīcības modelis, saņemot informāciju par iespējamu nelikumīgu darbību. Par iespējamiem korupcijas riskiem tiek nekavējoties ziņots KNAB; atkarībā no situācijas – arī Prokuratūrai. VARAM ierēdņi paši izmeklēšanu neveic. J.Eglīts atzīmē, ka ne vienmēr šādos gadījumos saņem tiesībsargājošo iestāžu atbildes.

**A.Loskutovs** interesējas par VARAM darbību valdības noteikto pretkorupcijas pasākumu realizācijā pašvaldībās.

**J.Eglīts** paskaidro, ka ministrija veic pārraudzību pašvaldībās, notiek informatīvi pasākumi par pretkorupcijas plānu izstrādes nepieciešamību gadījumos, kad šī dokumenta nav. Atzīst. ka ministrijai nav instrumentu kā pašvaldības uz to piespiest. Uzskata, ka ir jāpārskata ministra pilnvaras attiecībā uz pašvaldību vadītājiem šajā u.c. jautājumos. Atzīmē Ādažu precedentu un problēmas domes priekšsēdētāja atstādināšana līdzekļu nelikumīgas izsaimniekošanas gadījumā. Atzīmē arī Ventspils notikumus. Pastāv grūtības amatpersonu vainas pierādīšanā. Tiesu procesi iet ļoti ilgi, veidojas duālas situācijas. Trūkst skaidrības, kādam ir jābūt pašvaldību amatpersonas pārkāpumam, lai ministrija varētu atbilstoši rīkoties. Pastāvošie ministrijas likumīgās rīcības instrumenti ir mazefektīvi.

**A.Loskutovs** ierosina ministrijas pārstāvjiem formulēt efektīvākai darbībai nepieciešamās likumdošanas iniciatīvas, lai komisijas sēdē tās varētu tālāk virzīt kā komisijas priekšlikumus.

**J.Eglīts** pateicas A.Loskutovam par ieteikumu un paskaidro, ka ministrija pie nosaukto problēmu risinājumiem jau strādā. Vajadzības gadījumā piedāvātā iespēja tiks izmantota.

**V.Spolītis** pateicas ministrijas pārstāvjiem par ziņojumu. Atbalsta A.Loskutova ierosinājumu par komisijas palīdzību VARAM likumdošanas problēmu risināšanā. Interesējas par iespējām uzlabot VARAM un KNAB sadarbību, kā arī par iespējām efektīvāk rīkoties Valsts kontroles konstatēto pašvaldību pārkāpumu gadījumos. Atzīmē “Rīgas satiksmes” nanoūdeņu lietu, kā arī gudrona dīķu lietu un Valsts vides dienesta (turpmāk – VVD) rīcību šajā gadījumā.

**J.Eglīts** paskaidro, ka likumā ir nepieciešams konkretizēt jomas, kuras domes pārstāvjiem ir jāpilda. Uzsver līdzekļu izšķērdēšanas gadījumus. VARAM juristi pie šī jautājuma strādā, līdz rudenim plānots formulēt priekšlikumus. Jautājumā par gudrona dīķiem atzīmē, ka šobrīd nav juridiskas skaidrības, vai VVD vadītāja I.Koļegova ir pārkāpusi likumu vai nav. Pie VVD funkciju precizēšanas tiek strādāts.

**K.Krēsliņš** uzsver nepieciešamību darījumus veikt elektroniskajā vidē, kas samazinātu korupcijas iespējas.

**K.Seržants** interesējas par VARAM iespējām reaģēt gadījumos, kad pašvaldības gatavojas darīt kaut ko savām funkcijām neatbilstošu, kā piemēru minot “Rīgas ūdens” tirgošanos ar ūdeni pudelēs. Vai ministrijai ir iespējas laicīgi apturēt šādu darbību virzību? Lūdz skaidrojumu arī par VVD rīcību sakarā ar 3000 nelikumīgajiem nēģu murdiem, kas ir liels pārkāpums, par kuru noteikta salīdzinoši maza soda nauda.

**J.Eglīts** paskaidro, ka ministrija iespēju robežās veic preventīvos pasākumus. Tiklīdz tiek saņemts signāls par pašvaldības vai pašvaldības pārvaldībā esošas kapitālsabiedrības darbībām, kas neatbilst normatīvo aktu ietvaram, notiek skaidrojošais darbs. VARAM pārstāvji informē par konsekvencēm, kādas iestāsies konkrētā likumam neatbilstošas rīcības rezultātā. Ir gadījumi, kad ministrijai ir tiesības apturēt saistošos noteikumus, kas tiek arī veiksmīgi izmantots. Kā piemēru atzīmē Jūrmalas plānojuma gadījumu.

Jautājumā par nēģu murdiem J.Eglīts atzīmē sodīšanas sistēmas nepilnības, kas ļauj pārkāpuma gadījumā piespriest mazāko no iespējamiem sodiem. Uzskata, ka šajā gadījumā tas nav pareizi, sodam ir jābūt adekvātam. Ņems vērā deputātu aizrādījumu un pārbaudīs faktus.

**A.Loskutovs** interesējas par 240 koku izciršanu Rīgā, Upes ielā 1A, ko plāno Tieslietu ministrija. Rīgas būvvalde šo projektu ir akceptējusi, notiek sabiedriskā apspriešana. Vai VARAM pievērš uzmanību šāda veida projektiem?

**J.Eglīts** paskaidro, ka ministrija pievērš uzmanību arī šādiem gadījumiem, bet šobrīd VARAM rīcībā nav pietiekami informācijas par šo jautājumu. Ir jāzina, kāds ir šī projekta mērķis. Pirms saskaņošanas ar VARAM nav iespējams izteikt ministrijas viedokli.

**A.Loskutovs** pateicas klātesošajiem par piedalīšanos sēdē un VARAM pārstāvjiem novēl veiksmi turpmākajā darbā.

Sēde pabeigta plkst. 14.00.

Apakškomisijas priekšsēdētājs A.Loskutovs

Apakškomisijas sekretārs K.Seržants

Komisijas konsultante I.Silabriede